KIRJALLINEN KYSYMYS E-1466/03

esittäjä(t): Herman Schmid (GUE/NGL) komissiolle

(29. huhtikuuta 2003)

Aihe: Saneeraus

USA:ssa hävisi vuosina 19931995 lähes kaksi miljoonaa työpaikkaa yrityssaneerausten seurauksena. Saneerauksia toimeenpantiin menestyvissä yrityksissä (Thurow: The Future of Capitalism, Lontoo 1996). Saneeraus tarkoittaa henkilökunnan vähentämistä toiminnan tehostamiseksi. Monien tutkimusten mukaan tehokkuus ei kuitenkaan ole kasvanut, vaan toimenpiteet ovat johtaneet taloudelliseen tehottomuuteen (Pfeffer: Flexibilitet på arbetsmarknaden: Vet företagen verkligen bäst? (Työmarkkinoiden joustavuus: Tietävätkö yritykset todellakin parhaiten?), Tukholma 2000, Rådet för arbetslivsforskning). Saneerausten jälkeen yritysten työntekijöillä on todettu enemmän terveydellisiä ongelmia. Saneeraamisella on taipumus lisätä stressiä, koska uralla etenemisen voidaan olettaa hidastuvan organisaatiota yksinkertaistettaessa ja työmäärän lisääntyvän, jos harvempien työntekijöiden on suoriuduttava samasta kokonaistyömäärästä (Jackson: Downsizing och magra organisationer (Saneeraus ja supistetut organisaatiot), Smärtgränsen? (Kipukynnys), Barklöf (toim.). Kirjoituksia organisaatioiden saneeraamisen terveysvaikutuksista, Tukholma 2000, Rådet för arbetslivsforskning).

Onko saneeraus komission mielestä kestävä strategia kasvun ja uusien työpaikkojen syntymisen kannalta?

Onko saneeraaminen Euroopan työllisyysstrategialle asetettujen päämäärien (täystyöllisyys, yhteiskunnallinen syrjäytymättömyys ja työn laatu) mukaista?

Mitä vaihtoehtoisia tapoja voidaan komission mielestä ajatella täystyöllisyyden saavuttamiseksi?

Anna Diamantopouloun komission puolesta antama vastaus

(23. kesäkuuta 2003)

Euroopan työllisyysstrategialla on tarkoitus edistää Lissabonin tavoitteiden saavuttamista eli Euroopan saattamista maailman kilpailukykyisimmäksi ja dynaamisimmaksi tietopohjaiseksi taloudeksi, joka kykenee ylläpitämään kestävää talouskasvua, luomaan uusia ja parempia työpaikkoja sekä lisäämään sosiaalista yhteenkuuluvuutta.

EY:n perustamissopimuksen mukaan kukin jäsenvaltio on vastuussa omasta työllisyyspolitiikastaan. Tämän vuoksi niiden odotetaan laativan työllisyyspolitiikkansa Euroopan työllisyyden suuntaviivojen mukaisesti ja auttavan unionin laajuisten tavoitteiden saavuttamisessa kansalliset olosuhteet huomioon ottaen sekä talouspolitiikan laajoissa suuntaviivoissa määriteltyjen yleisten suositusten mukaisesti. Talouspolitiikan suuntaviivojen tavoitteena on taloudellinen vakaus ja kestävä kasvu sekä taloudellisen ympäristön viimeaikaisten muutosten ja niistä kullekin jäsenvaltiolle aiheutuvien seurausten asianmukainen huomioon ottaminen.

Globaalissa taloudessa uusien työpaikkojen luominen riippuu kilpailevien ja dynaamisten yritysten kyvystä sopeutua uusiin taloudellisiin rakenteisiin sekä tuotannon tehokkaasta ja joustavasta sopeutumisesta talouden alalla tapahtuviin muutoksiin yleensä. Tässä yhteydessä työllisyyden suuntaviivojen tarkoituksena on auttaa jäsenvaltioita suunnittelemaan suotuisat puitteet sellaisten uusien työpaikkojen luomiseksi, jotka ovat kilpailukykyisiä kestävässä taloudellisessa kehityksessä, kun taas yksittäisen yrityksen on päätettävä, miten sen on toimittava sopeutuakseen muuttuvaan taloudelliseen ympäristöön. Komissio katsoo, ettei saneeraus sinänsä ole yleisesti ottaen ristiriidassa Euroopan työllisyysstrategian kanssa. Saneerausta ja kulujen leikkaamista tarvitaan usein, jotta yritys selviytyy ja pystyy säilyttämään jäljellä olevat työpaikat. Työllisyyden suuntaviivoilla tuetaan kuitenkin sellaisia toimia ja joustavia ratkaisuja, joiden avulla voidaan välttää saneeraus tai pehmentää rakenneuudistuksesta yksittäiselle työntekijälle aiheutuvia kielteisiä vaikutuksia, esimerkiksi kehittämällä inhimillistä pääomaa yrityksen ja yksittäisen työntekijän sopeutumiskyvyn vahvistamiseksi. Arvoisan parlamentin jäsenen mainitsemat viitteet vain vahvistavat sen, että työn laatu ja yritysten sosiaalista vastuu on otettava entistä paremmin huomioon Euroopan työllisyysstrategiassa.

Vastauksessaan(1) Herman Schmidin parlamentin toukokuun 2003 täysistunnossa esittämään suulliseen kysymykseen H-0281/03 komissio esitti, miten useimmilla työllisyyden suuntaviivoilla autetaan yrityksiä aktiivisesti luomaan ja säilyttämään työpaikkoja sekä vastaamaan rakenneuudistuksen tarpeisiin myönteisellä ja työllisyyttä edistävällä tavalla. Lisäksi työllisyyden suuntaviivoissa velvoitetaan työmarkkinaosapuolia edistämään suuntaviivojen noudattamista, erityisesti muutosten hallinnan ja sopeutumisen suhteen.

Komissio viittaa arvoisan parlamentin jäsenen kirjalliseen kysymykseen E-1459/03 antamaansa vastaukseen(2), jossa se erittelee useita yhteisön välineitä ja toimia yritysten rakenneuudistusten aiheuttamien sosiaalisten vaikutusten käsittelemiseksi.

Komissio haluaa lisäksi korostaa, että yksi näiden välineiden ja aloitteiden, erityisesti työmarkkinaosapuolten parhaillaan käymien rakenneuudistuksia koskevien neuvottelujen, päätavoitteista on nimenomaan kannustaa yrityksiä ennakoimaan tilanteita ja tekemään pitkän aikavälin suunnitelmia sen sijaan, että tehdään työpaikkoja koskevia päätöksiä yritysten tarpeita koskevien lyhyen aikavälin analyysien perusteella.

(1) Kirjallinen vastaus 13.6.2003.

(2) EUVL C 280 E, 21.11.2003, s. 148.